টিউশন পড়তে গিয়ে আর বাড়ি ফিরল না ৪ স্কুল পড়ুয়া, নদিয়ায় হুলুস্থুল

ওয়েব ডেস্ক: গিয়েছিল টিউশন, কিন্তু তারপর আর বাড়ি ফেরেনি চার স্কুল পড়ুয়া। সব জায়গায় চলছে সন্ধান। কিন্তু এখনও ঘরের ছেলেরা ফেরেনি ঘরে। একইসঙ্গে চার স্কুল পড়ুয়ার নিখোঁজ (Missing) হওয়ার ঘটনায় চাঞ্চল্য ছড়িয়েছে নদিয়ার (Nadia) কৃষ্ণগঞ্জের কৃষ্ণপুর পশ্চিমপাড়া এলাকায়। জানা গিয়েছে, বৃহস্পতিবার বিকেলে টিউশন পড়তে বেরিয়ে আর বাড়ি ফেরেনি তাঁরা। নিখোঁজ ছাত্রদের পরিবার এখন গভীর উদ্বেগে। ইতিমধ্যেই মিসিং ডায়েরি করা হয়েছে কৃষ্ণগঞ্জ থানায় (Krishnaganj Police Station)।

জানা গিয়েছে, নিখোঁজ চার পড়ুয়াই স্থানীয় শিবনিবাস শ্রী শ্রী মহানন্দ হাই স্কুলের ছাত্র। তাঁদের পরিচয়— শুভ ঘোষ (নবম শ্রেণী), সায়ন ঘোষ (দশম শ্রেণী), রুপম চক্রবর্তী (দশম শ্রেণী) এবং আকাশ ঘোষ (নবম শ্রেণী)। পরিবার সূত্রে জানা গিয়েছে, প্রতিদিনের মতোই বৃহস্পতিবার বিকেলে তাঁরা টিউশনের উদ্দেশ্যে বাড়ি থেকে বের হয়। তবে নির্ধারিত সময় পেরিয়ে গেলেও তাঁরা আর বাড়ি ফেরেনি।

আরও পড়ুন: বেলগাছিয়ার কন্টেনার নিয়ে প্রশ্ন, কী বললেন পরিবেশবিদ?

রাত পর্যন্ত খোঁজাখুঁজি চালিয়েও চার পড়ুয়ার কোনও সন্ধান না পাওয়ায় পরিবারের সদস্যরা দুশ্চিন্তায় পড়েন। এরপরই থানায় নিখোঁজ ডায়েরি করা হয়। শুক্রবার সকাল পর্যন্ত তাঁদের কোনও হদিস মেলেনি বলে জানা গিয়েছে। এর মাঝে আবার স্থানীয় একটি বাড়ির কাছে একটি গর্তের পাশে তাঁদের সাইকেল ও চটি পড়ে থাকতে দেখা যায়। এতে সন্দেহ আরও দানা বেঁধেছে— তাঁরা নিজেরা কোথাও গিয়েছে, নাকি কেউ তাদের নিয়ে গেছে? স্থানীয় প্রশাসন ইতিমধ্যেই তদন্ত শুরু করেছে।

দেখুন আরও খবর: